《次僧昙隐谢见临韵二首 其二》
宋代·周行己

隐迹僧居无所为，蒲团曲几面清池。一身有累须三径，万物无私各四时。

心与溪山相宛转，事随尘世漫纷披。山中不用诗招隐，已约施岩采紫芝。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。